CPF ห่วงใยผถห. เปลี่ยนประชุมเป็น E-AGM ท่ามกลางวิกฤต “โควิด”
CPF ห่วงใยผถห. เปลี่ยนประชุมเป็น E-AGM ท่ามกลางวิกฤต “โควิด”
21 เม.ย. 2564

นายประสิทธิ์ บุญดวงประเสริฐ ประธานคณะผู้บริหาร บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ที่ขยายตัวเป็นวงกว้าง และมีความรุนแรงมากขึ้น
รวมถึงการที่ภาครัฐขอความร่วมมือจากภาคเอกชนในการระมัดระวังการจัดกิจกรรมที่มีลักษณะเป็นการรวมตัวของคนหมู่มาก เพื่อลดการแพร่ระบาดของโรค COVID-19 บริษัทฯ มีความห่วงใยในสุขภาพและความปลอดภัยของผู้ถือหุ้นและผู้เข้าร่วมประชุมทุกท่าน
ทั้งนี้ เพื่อให้บริษัทฯ สามารถดำเนินการตามกฎหมายได้อย่างถูกต้อง จึงเปลี่ยนแปลงรูปแบบการประชุมสามัญผู้ถือหุ้นครั้งที่ 1/2564 จากเดิมที่เป็นการจัดการประชุมที่โรงแรม เป็นการประชุมผ่านสื่ออิเล็กทรอนิกส์ (E-AGM) นอกเหนือจากการยกระดับมาตรการความปลอดภัยขั้นสูงสุดตลอดห่วงโซ่การผลิต รวมทั้งมาตรการเสริมควบคู่การป้องกันทุกมิติ โดยเฉพาะพนักงานที่เป็นส่วนสำคัญในการผลิตอาหารสู่ผู้บริโภค
ท่ามกลางวิกฤตการแพร่ระบาดของ COVID-19 ซีพีเอฟได้ตั้งการ์ดสูงตลอดห่วงโซ่การผลิตและการดูแลพนักงาน ได้ยกระดับการทำความสะอาดและการฆ่าเชื้อทั้งโรงงาน ฟาร์มและบริเวณสำนักงาน โดยมีการกำกับดูแลพนักงานทุกคนต้องปฏิบัติตามาตรการอย่างเข้มงวด โดยในส่วนของพนักงานได้มีการเฝ้าระวังการแพร่เชื้อระหว่างการปฏิบัติงาน เพื่อให้กระบวนการผลิตเดินหน้าได้อย่างไม่หยุดชะงัก
นายประสิทธิ์ กล่าวเพิ่มเติมว่า บริษัทได้ตระหนักดีถึงความเดือดร้อนท่ามกลางวิกฤตนี้ และด้วยภารกิจในการสร้างความมั่นคงอาหาร จึงได้ดำเนินโครงการ “CPF ส่งอาหารจากใจ ร่วมต้านภัยโควิด-19” อย่างต่อเนื่อง โดยได้ร่วมมือกับพันธมิตรต่างๆ ในการสนับสนุนความช่วยเหลือ ไม่ว่าจะเป็นสิ่งของเครื่องใช้ หน้ากากอนามัย
รวมถึงการส่งมอบอาหารให้แก่บุคลากรทางการแพทย์ สนับสนุนอาหารให้ทั้งโรงพยาบาลรัฐและโรงพยาบาลสนามต่างๆที่ภาครัฐจัดตั้งขึ้น อาทิ โรงพยาบาลสนามเอราวัณ 1 (ศูนย์กีฬาเฉลิมพระเกียรติฯ บางบอน)  ศูนย์บริการการแพทย์ฉุกเฉินกรุงเทพมหานคร (ศูนย์เอราวัณ) สำนักการแพทย์  โรงพยาบาลสนามธรรมศาสตร์ ของมหาวิทยาลัยธรรมศาสตร์ โรงพยาบาลจุฬาลงกรณ์ สภากาชาดไทย รวมทั้ง โรงพยาบาลสนามในจังหวัดต่างๆ เช่น จังหวัดนครราชสีมา จังหวัดสระบุรี และจังหวัดลำพูน ด้วยหวังให้การร่วมแรงร่วมใจของซีพีเอฟนี้เป็นส่วนหนึ่งที่จะช่วยให้คนไทยสามารถฝ่าวิกฤตรอบนี้อีกครั้ง